Topmatrieks: Darren spog met nege A’sDarren Maree Doelwitte, opoffering en harde werk het verseker dat Darren, verlede jaar se onderhoofseun van die Hoërskool Waterkloof in Pretoria, nou kan spog met nie minder nie as nege onderskeidings in die matriekeindeksamen. Hy het A’s in Afrikaans, wiskunde, lewenswetenskappe, fisiese wetenskappe, geografie, geskiedenis, ekonomie, ingenieursgrafika en –ontwerp en lewensoriëntering behaal. “Ek het van my gr.10-jaar af gewerk vir my onderskeidings. Dit is belangrik om vroeg doelwitte te stel sodat jy jou drome ŉ realiteit kan maak.” Hy gaan vanjaar BSc water- en grondbestuur aan die Universiteit Stellenbosch studeer. Darren wil graag spesialiseer in omgewingsregte. “Aanhouers wen, en dit is belangrik om te prioritiseer. Ek stel vir myself doelwitte en doen alles in my vermoë om hulle te bereik.” Darren het van gr.8 tot gr.12 erekleure in akademie ontvang. Hy was in die skoolkoor en het aan redenaarskompetisies deelgeneem. Sy gunstelingvakke was lewenswetenskappe, Engels, en geografie. Darren kyk op na mense wat ander inspireer, soos Nelson Mandela, Bill Gates en Mahatma Gandhi. “Ek steel stukkies van almal en leer iets by elkeen. Hulle inspireer my omdat hul ŉ doelwit gehad het en hard gewerk het om daardie doelwit te bereik.” Volgens Darren is geen droom ooit té groot nie. ŉ Klein opoffering nou sal tot ŉ reuse skat in die toekoms lei. Harde werk ken nie kortpaaie nie.